|  |
| --- |
| Nota informativă  **La proiectul Hotărârii Guvernului** **cu privire la modul de administrare a contingentului**  tarifar la importul de carne |
| **1. Denumirea autorului și, dup caz, a participanților la elaborarea proiectului** |
| Ministerul Economiei și Infrastructurii al Republicii Moldova (RM) |
| **2. Condițiile ce au impus elaborarea proiectului de act normativ și finalitățile urmărite** |
| Ca urmare a unor sesizări din partea mediului de afaceri, despre fluctuația nejustificată a prețurilor la carne (materie primă) precum și la utilizarea unor practici neloiale din partea traderilor in procesul de import și realizare a cărnii (preponderent porc și pui), asociațiile de business au parvenit cu propunerea de a elabora un mecanism de distribuire a contingentelor tarifare preferențiale la importul de carne de pasăre și porc din Uniunea Europeană. Astfel, în vederea asigurării cu materie primă suficientă a companiilor producătoare de mezeluri, în condiții echitabile, reieșind din necesitățile acestora pentru asigurarea unei activități nedistorsionate, se propune reglementarea, la nivel de Hotărâre de Guvern, a importului de carne de pasăre și porc din Uniunea Europeană în limita contingentelor disponibile. Drept urmare, conform prevederilor propuse în proiect, 60% din contingentul preferențial la importul de carne din UE, va fi distribuit în exclusivitate procesatorilor.  Totodată, pentru asigurarea calității înalte a produselor, se propune alocarea a 30% din contingentul respectiv pentru importul de carne proaspătă sau refrigerată. În condițiile actuale, la import predomină carnea congelată, care poate fi stocată pentru o perioada mai mare de timp și realizată la prețuri mari (de către traderi) în perioada când se înregistrează deficit de materie primă pe piața internă, sau cota preferențială de import este epuizată. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect de act normativ nu contravine legislației Uniunii Europene și nu presupune armonizarea legislației |
| **4. Principalele prevederi ale proiectului și evidențierea elementelor noi** |
| Se propune stabilirea unui mecanism de distribuire a cotei alocată în baza Anexei XV-D din AA/DCFTA, după cum urmează:  În baza principiului „primul venit – primul servit”, 60% din contingentul tarifar să fie distribuit în exclusivitate procesatorilor de carne conform unei liste prestabilite de către MADRM.  Totodată, să fie prevăzut expres că 30% din cota respectivă va fi alocată pentru importul de carne proaspătă sau refrigerată și 30% - pentru carnea congelată.  Gestionarea contingentului tarifar la importul de carne din Uniunea Europeană va fi asigurat de Serviciul Vamal prin intermediul SIIV „Asycuda WORLD”, iar controlul asupra executării prezentei hotărâri se pune în sarcina Ministerului Economiei şi Infrastructurii și Ministerului Finanțelor. |
| **5. Fundamentarea economică-financiară** |
| Implementarea prevederilor propuse nu presupune cheltuieli adiționale din bugetul de stat. |
| **6. Modul de încorporare a actului în cadrul normativ în vigoare** |
| Pentru implementarea prevederilor propuse este necesară completarea Legii nr. 172/2014 privind aprobarea Nomenclaturii combinate a mărfurilor. |
| **7. Avizarea și consultarea publică a proiectului** |
| Proiectul este supus avizării și consultării publice conform art. 32 din Legea nr.100/2017 cu privire la actele normative, fiind expediat părților interesate și plasat pe pagina web a Ministerului Economiei și Infrastructurii [www.mei.gov.md](http://www.mei.gov.md) la compartimentul Transparență/Anunțuri de proiecte și consultări publice. |
| **8. Constatările expertizei anticorupție** |
| Proiectul va fi supus expertizei anticorupție conform art. 35 din Legea nr. 100/2017, fiind solicitată efectuarea expertizei de către Centrul Național Anticorupție. |
| **9. Constatările expertizei juridice** |
| Proiectul va fi supus expertizei juridice conform art. 37 din Legea 100/2017, fiind solicitată efectuarea expertizei de către Ministerul Justiției. |
| **10. Constatările expertizei financiare** |
| Proiectul va fi supus expertizei financiare conform art. 34 alin. (5) din Legea nr. 100/2017, fiind solicitată efectuarea expertizei de către Ministerul Finanțelor. |
| **11. Constatările altor expertize** |
| Proiectul va fi transmis spre examinare Grupului de lucru pentru reglementarea activității de întreprinzător. |